لبزطام د لكريپطو ؤلا لبزطام د كريپطوصولدي (ب نّݣليزية Cryprocurrency wallet) هوّا جيهاز، ؤلا واساط فيزيكي ؤلا پروݣرام ؤلا سربيس لي كيصطوكي سّوارت لعوموميين ؤ/ؤلا لخاصّين ديال تعاملات ب كريپطوصولدي. ب لإضافة ل هاد لمزية ديال صّطوكاج، لبزطام د لكريپطو كيكون قادر باش يكريپطي ؤ يسني تّعاملات. كلمة "بزطام" هنا شوية ماشي ف محلها، حيت لبزطام د لكريپطو ماكيصطوكيش لفلوس رّقمية (بحال بيتكوين) براسهوم، مي سّوارت لي كيخليو بنادم يصيفط ؤلا يشد لكريپطو، ؤلا باش يسني شي تعامل ديجيطالي من نوع أخور بحال كونطرا دكية. لحصيصة د لكريپطو لي كاتكون تابعة ل شي أدريسة كاتكون مصطوكية ف لبلوكتشيين براسها، ؤ ب تّحديد ف لكناش لموزع ديالها. سّاروت لخاص ؤ لادريسة كيتجينيراو بشكل عشوائي، ؤ تقريبا مستحيل باش جوج بزاطم يكون سّاروت لخاص عندهوم بحال بحال. نقدرو نقسّمو لبزاطم د لكريپطو ل تلاتة د نّواع: بزاطم د لهاردوير: بزطام كيكون ف لهارد ؤلا ف ؤ إيس بي متلا، ؤ كيقدر بنادم يختار فوقاش يكونيكطيه معا أنتيرنيت باش يدير شي موعاملة. صعيب بزاف يتهاكا، ولاكين ساهل يتّسرق. بزاطم د سّوفتوير: بزطام كيكون ف سوفتيور كيطيلاشارجيه بنادم ل سمارتفون ديالو ؤلا ؤرديناتور.